Reunió europea sobre el paquet de reconstrucció

En la reunió d’aquest cap de setmana (17-20 de juliol), els caps d’Estat i de Govern dels països europeus (Consell Europeu) han intentat aprovar un paquet financer d’ajuda conjunta a tots els països, però prioritzant els més perjudicats, els del sud d’Europa, sobretot, i per volum de població, Itàlia i Espanya.

Recordem que, en un principi (mes d’abril), es va parlar de destinar-hi 2 bilions d’euros, poc després ja es va començar a dir que només 1 bilió i mig, i finalment la proposta aprovada és de **750.000 milions**, poc més de la tercera part de lo que es va proposar al principi.

Però lo millor d’aquesta ajuda és que, per primera vegada a la vida i en la història, aquests diners no serien tots a retornar (préstecs), sinó que una part important serien subvencions a fons perdut. Així, **500.000 milions serien de subvenció**, i els altres 250.000 serien a retornar.

Davant aquesta proposta s’ha aixecat una fortíssima oposició dels països menys europeus: Suècia (qui ens ho havia de dir!), Dinamarca, Àustria i, sobretot, el Govern bastant fatxa d’Holanda. Voldrien que fossin encara menys diners, que les subvencions fossin menys, i... poder aprovar la decisió final per unanimitat (lo qual vol dir que el mal Govern d’Holanda ho podria vetar).

Perquè aquests diners no es concedirien simplement, sinó que cada Govern nacional faria un projecte de com vol reconstruir la seva economia, i els òrgans de govern europeus (Consell Europeu i Comissió Europea) ho aprovarien, o no.

Les maratonianes reunions de divendres, dissabte, diumenge i dilluns han donat mals resultats:

esgarrapar 50.000 milions de les subvencions i passar-los a préstecs. De manera que seria: 450.000 milions de subvencions (a fons perdut) i 300.000 a préstecs. Posteriorment, i davant la brutal oposició dels governs nòrdics, les subvencions han baixat a 400.000, i encara, finalment, a **390.000, i 360.000 de préstecs**.

I lo pitjor de tot plegat, davant una necessitat urgent de les empreses de tots els països de refer-se ràpid, és que aquestes ajudes es concediran després que cada Govern de cada país hagi presentat el seu projecte de reconstrucció, i aquest hagi sigut aprovat per les autoritats comunitàries. Però el mal Govern ha aconseguit que, si un govern europeu impugna el projecte d’un país, forci a una reunió de tots els presidents de governs per tornar-lo a discutir. I... s’assegura que tot aquest procés es pot allargar fins a l’abril de l’any que ve.

Finalment, en la matinada del dimarts dia 21, s’ha firmat. **Recordem: 750.000 en total; 390.000 de subvencions a fons perdut; 360.000 de préstecs, a retornar. Espanya rebrà 140.000 (72.700 de subvenció), i Itàlia, 209.000.**

S’assenyala que els governs han de donar prioritat a tres coses. **Ocupació, transició ecològica i transició digital.** Antoni Ferret

Juntament amb la negociació del paquet gros, s’ha produït el fet, ja impensat, que es tornés a parlar d’aquell paquet petit de 240.000 milions (24.000 per a Espanya), destinat a reforçar els sectors sanitaris dels diferents països. Recordeu que: 1) Es va aprovar el mes d’abril, per part de l’Eurogup (ministres d’economia), i faltava que ho aprovessin definitivament els òrgans superiors (Consell i/o Comissió), 2) És urgent, perquè els serveis sanitaris, no solament s’han de recuperar dels estralls soferts, sinó que cal que es preparin molt bé per si de cas en els pròxims mesos s’hagués de tornar a córrer. Doncs «sembla» (sembla, perquè no em queda del tot clar) que, al cap de tres mesos, ara s’ha aprovat dins el mateix paquet total.

**Recordem: 240.000 milions (24.000 per a Espanya) per als serveis sanitaris, però també 100.000, entre tots, d’ajuda a l’atur.**

Antoni Ferret